**የእርቀ ሰላም ኮሚሽን ማቋቋምያ አዋጅ አጭር መግለጫ**

በሃገራችን አገራዊ እርቅ ወይም አገራዊ መግባባት ያስፈልጋል አያስፈልግም የሚል ክርክር መሰማት ከጀመረ በርካታ አመታትን አስቆጥሯል።ይህ የአገራዊ እርቅና ይቅርታ ጉዳይ በፖለቲካ ፓርቲዎች፣ በሊሂቃን እና ዜጎች ዘንድ ሲያከራክር መቆየቱ ይታወቃል። ከአገራዊ እርቅና መግባባት አስፈላጊነት አንጻር ጽንፍ ይዞ ሲከራከር የቆየው በዋናነት ኢህአዴግ ሲሆን፣ ተፎካካሪ ፓርቲዎች እና ግለሰብ ፖለቲከኞች ዳግም የጉዳዩ አስፈላጊነት ለሀገራዊ ችግሮቻችን እንደ ቁልፍ መፍትሄ አድርገው ሲሞግቱ እነዚህ ጉዳዮች ላይ ሁለት የተራራቁ ፅንፎች ታይተዋል።በአንድ በኩል ተፎካካሪዎች እና በሌላው ጎራ ያሉ ፖለቲካ ፀሃፊዎች ኢትዮጵያ ከገባችበት ፖለቲካዊ ችግር መሰረታዊ በሆነ መልኩ እንድትወጣ አገራዊ እርቅ እና/ወይም አገራዊ መግባባት ያስፈልጋል ሲሉ ይሞግታሉ። መንግስት/ኢህአዴግ በበኩሉ አገራዊ እርቅ የሚለውን ጥሪ “የተጣላ ብሄር እና ህዝብ የለም” ይላሉ። በፖለቲካ ድርጅቶች መካከል ያለውና ሊኖር የሚገባው ልዩነት ከሆነ ደግሞ “ጥል ሳይሆን የፖሊሲ ልዩነት ነው” የሚል ሲሆን “እኔም የቆምኩለትን ርዕዮት ለማስፈፀም እታገላለሁ፤ እናንተም ለቆማችሁለት ዓላማ ታገሉ እንጂ በእርቅ የሚፈታ ነገር የለም” በሚል ሲቃወም ቆይቷል። የፖሊሲ ልዩነቶች የጥል ምክንያት ሳይሆኑ የፓርቲዎች ህልውና ወይም የመድብለ ፓርቲ አስፈላጊነትን ቁልጭ አድርገው የሚያሳዩ የሃሳብ ልዩነቶች ናቸው የሚል ነው።

ኢህአዴግ አገራዊ እርቅ አስፈላጊ አይደለም “እርቅ” በሚለው ጽንሰ ሃሳብ ውስጥ በዳይ እና ተበዳይ ወይም ይቅርታ ጠያቂና ይቅር ባይ ማን ነው? ማን ነው የተበደለው ማንስ ነው በዳዩ የሚሉ ጉዳዮችን ወደ ኋላ ሂደን እንዲመረምር ወደ አታካራ እንድንገባ የሚያስገድዱ ጉዳዮች ይኖራሉ ከሚል የሚመጣ ነው። በዚህም ይሁን በዚያ ምክንያት ላለፉት በርካታ አመታት እርስ በእርሳችን ስንዋጋ፣ አንዱ ሌላውን ሲበድል እና ሲያቆስል ከመቆየቱ የተነሳ የውጭ ወራሪዎች ካደረሱብን ሰብአዊና ቁሳዊ ጥቃት ይልቅ እርስ በእርሳችን አንዱ በሌላው ላይ ያደረሰው ጉዳት በብዙ እጥፍ ይበልጣል። በሃሳብ ልዩነትም ይሁን በብሄር ስም ተቧድነን ተገዳድለናል። ስለሆነም አንዱ በሌላው ላይ ቂምን ቋጥሯል። አንዱ ሲያሸንፍ ሌላው ቂም ይዞ ለበቀል ቀንን ይጠብቃል። ከእውነትም ይነሳ ከተሳሳተ መረጃ በህዝቦች፣ በሚወክሏቸው ልሂቃን ፣በሚዲያዎች እና በፖለቲካ ድርጅቶች የቂም እና በቀል ስሜት ስለመኖሩ ከስሜት አልፎም ወደ ተግባር እየተሸጋገረ ዋጋ እያስከፈለን መሆኑ የእለት ተእለት ኑሯቸን ሆኗል። በዚህ ነጥብ ላይ እገሌ በዳይ እገሊት ተበዳይ በሚል ስሌት ሳይሆን፣ በእያንዳንዳችን ልብ ያለው እና ከስሜት አልፎ ወደ ተግባር እየገፋን ያለው የቂምና በቀል ስሜት ማስወገድ አለብን። ይህን የመረቀዘ የልባ ላይ ቁስል እንዲሽር ልናደርግ የምንችለው በአገራዊ የእርቅና ይቅርታ መንገድ ብቻ ነው። በዚህ መንገድ በቀላሉ ልንፈታቸው የምንችላቸው ጉዳዮች በቃላት ስንጠቃና ክርክር ጊዜን በማጥፋት የማንፈልገውና ልንሸከመው የማንችል ኪሳራ ወደ ካንሰርነት ሊቀየር የሚችል የስሜት ቁስል ይዘን እንቀጥላለን።

ስለሆነም ላለፉት በርካታ አመታት ተበደልኩ የማይል፤ ያልተቀየመ የህብረተሰብ ከፍል የለም። ሁሉም ተበደልኩ የሚል ስሜት ባለበት ሁኔታ የእውነት አፈላላጊ ኮሚሽን በማቋቋም ወደ ሌላ ንትርክ ሳንገባ አገራዊ የእርቅና የይቅርታ ፕሮግራም አውጀን መርዛማው ስሜት ማስወገድ አለብን።ይህን ሀገራዊ ፕሮግራም እንዴት ሊከናወን ይችላል የሚል ጉዳይ አጥንተው የውሳኔ ሃሳብ ሊያቀርቡ የሚችሉ በሁሉም ዜጎች ዘንድ ክብርና ተቀባይነት ያላቸው እና እስከ አሁን ስማቸው በየትኛውም ብሄር ወይም አካባቢ በመጥፎ የማይነሳ የተከበሩ ዜጎች ስብስብ በአባልነት ያቀፈ እስከ ሶስት አመት የሚቆይ ኮሚሽን ማቋቋም አስፈልጓል።

ከሚሽኑ ጉዳዩ እንዴት እንደሚሄድበት ስርአት አውጥቶ የሚሰራ መሆኑ እንደተጠበቀ ሆኖ ስራውን የሚከተሉት ጉዳዮች ታሳቢ በማድረግ የሚሰራ ይሆናል።

1. የመጀመሪያ ደረጃ የሚመለከታቸው አካላት እና የህብረተሰብ ክፍሎች በማናገር ጉዳዮን በሚገባ መረዳት። የዜጎችን ልብ ያቆሰለው ጉዳይ ምንነት በውል መረዳት ለልዩነት ወይም ለግጭት ምክንያት የሆነው ጉዳይ ማጥራት። ይህ ጉዳይ በተለይም በግልጽ በዳይና ተበዳይ በማይታወቅበት ወይም ሁለቱም አካላት እንደተበደሉ ሲሰማቸው ጉዳዩን ለማጥራት የሚጠቅም ነው። ይህ ጉዳይ እውነትን የመፈለግ ሳይሆን የሰውን ስሜት ለመረዳት የሚያግዝ ይሆናል።
2. ሁለተኛው የተጠቂነት ስሜት ያላቸው አካላት ልዩ ልዩ የጋራ መድረኮችን በማዘጋጀት ፊት ለፊት እየተገናኙ እንዲወያዩ ማድረግ። ይህ የመጀመሪያ እርምጃ ትልቅ ማሳያ ወይም ምልክት ተደረጎ ሊቆጠር ይችላል።
3. ለልዩነት ምክንያት የሆነው ጉዳይ የሚወገድ መሆን አለመሆኑ፤ የሚቀለበስ መሆን አለመሆኑ፤ ድርጊቱ የተቋጨ ወይም አሁን እየቀጠለ ነው የሚል ስሜት ስለመኖር አለመኖሩ የሚጠራበትን ሁኔታ መፍጠር፤
4. ችግሩ የተፈጠረው ተቻችሎና አንዱ ለሌላው እውቅና ሰጥቶ ከመኖር አለመኖር ጋር የተያያዘ ከሆኑ (ለምሳሌ ብሄር፣ ሃይማኖት)፤ ያለው አማራጭ ተቻችሎ መኖር በመሆኑ፣ ስለሆነም ዋናው የእርቁ ጉዳይ ስለአለፈው ይቅርታ ተጠያይቆ በቀጣይ ተቻችሎ መኖር የሚቻልበትን ስትራቴጂ መንደፍ ወይም ምክረ ሃሳብ ማቅረብ።
5. ጉዳዩ ባለፈው ጊዜ የተፈጸመ ሆኖ ነገር ግን በክስተቱ ምክንያት ከተፈጠረው ቁርሾ እና ስጋት አንጻር ክስተቱ እንዳይደገም የህግን ጨምሮ ሌሎች ዋስትናዎች ማስፈለግ አለማስፈለጉን ማጣራት፣
6. የእርቅ ሂደቱን በማህበራዊ ግንባታና ትስስር ማጀብ። ለምሳሌ በሁለት ብሄሮች የተከሰተ ችግር ከማስታረቅ ጎን ለጎን የጋራ መስራት ልማት እንዲገነቡ ማድረግ።
7. ምልክታዊ እርቅ (Symbolic reconciliation) ማካሄድ። ይህ ማለት ሁሉም ዜጎች በአንድ መድረክ ተገናኝተው ሊታረቁ ወይም እርቀ ሰላም ሊያወርዱ አይችሉም። ስለሆነም እንደ ምልክታዊ በሆነ መንገድ ማለትም በሃገር ደረጃ የእርቀ ሰላም ቀን ወይም ሳምንት በማዘጋጀት ወይም ከየህብረተ ሰቡ ተወካዮችን በመምረጥ እንደአከባቢው ባህል የእርቀ ሰላም ስነ-ስርአት በማካሄድ፤
8. ከእኛ ማህበራዊ እና ፖሊቲካዊ ሁኔታ ጋር የተቀራረበና ውጤቱ ዘላቂ እርቅና ይቅርታን ያስገኘ የሌላ አገር ልምድ ጠቃሚውን አጥንቶ የሚያቀርብ ማቅረብ ዋናዋነ ተግበራት ይሆናሉ።

በአጠቃላይ የእርቅና ይቅርታ ኮሚሽኑ በሀገራችን ያለው ችግር ምን እንደ ሆነ፤ የተኛውም በደሉ ምንድን ነው? በዳዩ ማነው? ቁርሾው ምንድ ነው? ማን ላይ ነው የተፈጠረው የሚሉትን ጥያቄዎች መርምሮ በራሱ እዛው እየስታረቀ በሃገር ደረጃ እረቀ ሰላም ለማካሄድ የሚያስችሉ ስትራቴጂዎች እና ውሳኔ ሃሳቦች የሚያቀርብ ይሆናል።

ከሚሽኑ ካፍ ያለ ክብርና ተቀባይነት ባላቸው የሃይማኖት አባቶች፣ የጎሳ መሪዎች፣ ምሁራን እና የሀገር ሽማግሌዎችን የሚያካትትና በጠቅላይ ሚንስትሩ የሚወሰን በቂ ቁጥር ባላቸው ዜጎች የተዋቀረ ኮሚሽንና የእለት ተእለት አስተዳደራዊ ስራዎች የሚያከናውንና የሎጂስቲክስ ድጋፍ የሚያደርግ ጽህፈት ቤት እንዲኖረው ተድርጓል።